b'\n_START_ARTICLE_\nRobert Duvall\n_START_SECTION_\nBiografija\n_START_PARAGRAPH_\nGim\xc4\x97 San Diege kari\xc5\xa1kio, v\xc4\x97liau tapusio JAV karo laivyno admirolu, \xc5\xa1eimoje. Vaikyst\xc4\x97je gyveno, lank\xc4\x97 mokyklas Anapolyje, Merilando ir Mis\xc5\xabrio valstijose. Prad\xc4\x97jo aktoriaus karjer\xc4\x85 1952 m. vaidin\xc4\x99s Niujorko valstijos Belporto miesto vasaros teatre. 1953 m. baig\xc4\x99s Ilinojaus valstijos Elsah gyvenviet\xc4\x97s Principia koled\xc5\xbe\xc4\x85, dvejus metus tarnavo JAV kariuomen\xc4\x97je, buvo apdovanotas Nacionaliniu gynybos tarnybos medaliu. 1954 m. prad\xc4\x97jo studijas Niujorko Neighborhood Playhouse teatro mokykloje. Nuo 1955 m. v\xc4\x97l vaidino Belporto miesto vasaros teatre. Tuo pat metu prad\xc4\x97jo vaidinti Neighborhood Playhouse, taip pat kituose Vird\xc5\xbeinijos valstijos bei Va\xc5\xa1ingtono teatruose. 1957 m. baig\xc4\x97 studijas Neighborhood Playhouse mokykloje. Nuo 1958 m. bir\xc5\xbeelio 25 d. prad\xc4\x97jo profesionali\xc4\x85 aktoriaus karjer\xc4\x85 Niujorko Gate teatre. Nuo 1959 m. prad\xc4\x97jo vaidinti televizij\xc5\xb3 serialuose, daugiausia detektyvuose ir kriminalin\xc4\x97se dramose. Nuo 1962 m. vaidino Niujorko Sheridan Square Playhouse teatre._NEWLINE_1962 m. debiutavo kine suvaidin\xc4\x99s filme \xe2\x80\x9eNe\xc5\xbeudyk strazdo giesmininko\xe2\x80\x9c. U\xc5\xbe \xc5\xa1iame filme atlikt\xc4\x85 pagrindin\xc4\xaf advokato vaidmen\xc4\xaf aktorius Eldred Gregory Peck buvo apdovanotas Oskaro premija. 1969 m. R. Diuvalis atliko karo gydytojo vaidmen\xc4\xaf juodojoje komedijoje \xe2\x80\x9eM.A.S.H\xe2\x80\x9c. Filmas 1971 m. buvo apdovanotas Oskaro premija u\xc5\xbe geriausi\xc4\x85 adaptuot\xc4\x85 scenarij\xc5\xb3. Pasi\xc5\xbeym\xc4\x97jo 1972 m. suvaidin\xc4\x99s advokat\xc4\x85 T. Heigen\xc4\x85 re\xc5\xbeisieriaus F. F. Kopolos filme Krik\xc5\xa1tat\xc4\x97vis. U\xc5\xbe \xc5\xa1\xc4\xaf vaidmen\xc4\xaf buvo pirm\xc4\x85 kart\xc4\x85 nominuotas Oskaro premijai, geriausios antro plano vyro rol\xc4\x97s kategorijoje. Taip pat vaidino ir antrojoje filmo apie mafij\xc4\x85 dalyje._NEWLINE_Ypa\xc4\x8d pla\xc4\x8diai tapo \xc5\xbeinomas, atlik\xc4\x99s pulkininko leitenanto W. Kilgoro vaidmen\xc4\xaf 1979 m. F. F. Kopolos filme apie Vietnamo kar\xc4\x85 \xe2\x80\x9e\xc5\xa0i\xc5\xb3 dien\xc5\xb3 apokalips\xc4\x97\xe2\x80\x9c. U\xc5\xbe geriausi\xc4\x85 antro plano vyro rol\xc4\x99 \xc5\xa1iame filme buvo jau antr\xc4\x85 kart\xc4\x85 nominuotas Oskaro premijai bei apdovanotas Auksinio gaublio bei BAFTA premijomis. 1983 m. suvaidin\xc4\x99s kantri daininink\xc4\x85 M. Sledge filme \xe2\x80\x9e\xc5\xa0velnus gailestingumas\xe2\x80\x9c (Tender Mercies) buvo apdovanotas Oskaro premija geriausio aktoriaus kategorijoje bei Auksinio gaublio premija u\xc5\xbe geriausi\xc4\x85 vyro rol\xc4\x99 dramoje. 1989 m. suvaidin\xc4\x99s buvus\xc4\xaf Teksaso reind\xc5\xbeer\xc4\xaf A. McCrae mini seriale \xe2\x80\x9eVieni\xc5\xa1as balandis\xe2\x80\x9c (Lonesome Dove) buvo apdovanotas dar viena Auksinio gaublio bei Emmy premijomis._NEWLINE_V\xc4\x97liau t\xc4\x99s\xc4\x97 aktyvi\xc4\x85 kino bei teatro aktoriaus karjer\xc4\x85. 1999 m. buvo apdovanotas Ekrano aktori\xc5\xb3 gildijos premija u\xc5\xbe antro plano vyro vaidmen\xc4\xaf dramoje \xe2\x80\x9eCivilinis ie\xc5\xa1kinys\xe2\x80\x9c (A Civil Action). Re\xc5\xbeisavo ir atliko pagrindinius vaidmenis 1983 m. filme \xe2\x80\x9eAnd\xc5\xbeelo, mano meile\xe2\x80\x9c (Angelo, My Love), 1997 m. \xe2\x80\x93 \xe2\x80\x9eApa\xc5\xa1talas\xe2\x80\x9c (Apostle) bei 2002 m. \xe2\x80\x9e\xc5\xbdmog\xc5\xbeudyst\xc4\x97s tango\xe2\x80\x9c (Assassination Tango). Teatre ir kine atliko daug skirting\xc5\xb3 vaidmen\xc5\xb3, ta\xc4\x8diau jo m\xc4\x97gstamu \xc5\xbeanru buvo vesternas.\n_START_SECTION_\nAsmeninis gyvenimas\n_START_PARAGRAPH_\nNors buvo susituok\xc4\x99s keturis kartus, vaik\xc5\xb3 netur\xc4\x97jo. Dalyvauja visuomeniniame gyvenime, aktyviai palaiko Respublikon\xc5\xb3 partij\xc4\x85.'